**ናጽነት ምቅርቲ፡**

ናጽነት ምቅርቲ ከም መዓር ወለላ፡ እናህተለ ግዚኣ ኣእኪሉ ደበኽ ኢላ፡ ከምተን ዝሓለፋ ዓመታት ከነብዕላ።

ናጽነት ድምቕቲ ከም ጸሓይ ቀትሪ፡ ፍትውቲ ከም ወርሒ ሰማይ ላዕሊ፡ ሓንጎፋ ኢልክና ሳላ ዝገበርና ዓቕሊ።

ናጽነት ትርጉምኪ ፍሉይ’ዩ ንዓና፡ መሰል ሂብኪ ዝተሓረመና፡ ባብ ከፊትኪ ክንኣቱ ገዛና።

ክንደይ ዘይጸዓሩ ክደፍኑኺ: ከም ወንጮ ጠቅሊሎም ትሕቲ መሬት ከስፉሩኺ፡ ኣይመሰሎምን ሓያል ምዃኑ ህዝብኺ።

ናጽነት ፍቕርኺ ነበልባል ከም ሓዊ፡ ቦቑሉ ዝጠጥዔ ኣብ ውሽጢ ህዝቢ፡ ቃልኪዳን ኣሎና ንዓኺ ክንናቢ።

ናጽነት ዋጋ ቀይሕ ደም ሰማእታት፡ ምእንታኺ ሰባት ተቐይሮም ሬሳታት፡ ሂወቶም ሂቦም ዝሰፈሩ ኣብ ቦታ ሓርበኛታ።

ትርጉምኪ ዘይፈልጥ ኣሎ ዝተደናገረ፡ ወይ’ውን ብትሑት ወገንነት ዝሰኸረ፡ ጸረ ህልውናኺ ዝቃለስ ድቅስ ከይሓደረ።

እንሆ ድሕሪ ዕስራን ሾመንተን ዓመታት፡ ሕማም ዝደገሶም ሃሱሳት ዎይጦታት፡ ጸረኺ ተሰሊፎም ምስ ባዕዳውያን ሓይልታት።

ነጋሪት ይሃርሙ ለይቲ ምስ መዓልቲ፡ ኣይሸኻት ኣይ ድያቆናት ኣይ ኣቕሺሽቲ፡ ንጥፍኣት ዝዕድሙ ተጨማለቕቲ።

ሃገር ከለዎም ዝመርጹ ክኾኑ ጓና፡ ኣይትውክለናን’ያ ዝብሉ ንናጽነትና፡ ባዕሎም ካብ ረሓቁ እንታይ ክንብል ንሕና?

ሃገራት ኣስያ ዮውሃና ይብላ ንህዝብና፡ ሃገራት ላቲን ኣሜሪካ የውሃና ይብላ ንህዝብና፡ ሃገራት ኤውሮፓ ዮውሃና ይብላ ንህዝብና።

ሃገራት ማእከላይ ምብራቕ የውሃና ይብላ ንህዝብና፡ ሃገራት ኣፍሪቃ ዮውሃና ይብላ ንህዝብና፡ ብሓፈሻ ደላይ ሰላም ህዝቢ ዓለም ይብለና ዮውሃና።

ሰላምን ልምዓት ምስ ብልጽግናን ንሃገርና፡ ምሉእ ጥዕና ንኹቡር ፕረሲደንትና፡ ኣይኮናን’ዶ ዝብላ ዘለዋ ኩለን ፈተውትና፡ እንታይ ወረዶም ድኣ እዞም ሃሱሳስ ዝወጹ ካብ ማህጸን ኣደታትና?

ምሕረት የውልርደልኩም ክንብሎም ነይምጸገመና፡ እንተኾነ ግን ጥሒሎም ኣብዘይ ሰምዕሉ ቃልና፡ መቕርባ እንተለዎም ነመሓላልፍ ለበዋና።

ዮውሃና ንህዝቢ ኤርትራ። ናጽነትና ትንበር ንዘንትእለት፡ ነባሪ ዝኽሪ ንሰማእታትና ፡ ዓወት ንሓፋሽ፡ ገብረንጉስ መስመር።